iPhone 16 serien ser dagens lys i Cupertino

Præcis som forventet er Apple nu klar med sin nye serie af smartphones – og som forventet er det iPhone 16, 16 Plus, 16 Pro og 16 Pro Max, der kommer i butikkerne i næste uge. Den nye serie er ikke en revolution på hverken design eller funktion, men alle der har en iPhone der er ældre end 15 serien kunne måske være fristet til at opdatere, om ikke andet så fordi de ellers ikke får Apple Intelligence, der kommer senere på året eller i foråret på iPhone 15 og 16. Apples udgave af AI kommer dog faktisk ikke til EU i første omgang – Apple undskylder sig med EU regler, der dog ikke har stoppet Google, så om det bliver interessant for danske brugere er stadig uvist. Men det er naturligvis ikke det eneste, du (måske) får hvis du investerer i en ny iPhone 16 eller 16 Pro.

Et par større ændringer

De nye telefoner har en del fælles nyheder – blandt andet en ny kamera knap der vil kunne bruges til hurtigt at komme til kameraet og til at tage et billede eller en video.

Derudover har iPhone 16 Pro’erne fået en tyndere kant, hvilket gør at telefonens skærm faktisk kommer til at virke en del større – vel at mærke uden at den vokser særligt meget i fysiske dimensioner. iPhone 16 Pro har nu en 6,3″ skærm – op fra 6,1″ – og iPhone 16 Pro Max er gået fra 6,7″ til 6,9″. Det lyder måske ikke af så meget, men det er reelt først til at se når man står med telefonen i hånden.

De to “almindelige” iPhone 16 telefoner beholder samme størrelse som på 15 serien.

iPhone 16 køberne skal dog ikke helt snydes for interessante opgraderinger, for på lillebror er der nu også blevet plads til “action-knappen” – altså den knap på venstre side af telefonen, der kan programmeres til forskellige funktioner, dog kun dem, Apple tillader.

Nye processorer giver ekstra batterilevetid og kræfter

Den nye processor, A18, kommer ikke bare til topmodellen, som det ellers har været tilfældet de foregående år. Den kommer også i den “rene” udgave af iPhone 16, hvilket vil være en god nyhed for dem der skal opdatere, men som ikke vil betale for iPhone 16 Pro.

Den nye chip giver hastighedsforbedringer over hele linien. Chippen er bygget på 3 nanometer teknologi, og er 30% hurtigere end processoren i iPhone 15. Processoren har også en grafisk processor der er op til 40% hurtigere end den der sad i iPhone 15 – og bruger 35% mindre batteri, hvilket er ganske vigtigt for at få så meget ud af batteriet som muligt.

Den nye Pro har også fået sin helt egen chip, kaldet A18 Pro. Den har 6 kerner, og der er mere båndbredde og bruger mindre batteri end de tidligere generationer. Den har også specielle funktioner til eksempelvis video-kodning.

iPhone 16 Pro har også fået bedre batterilevetid – men der er ingen detalje om, præcis HVOR meget ekstra batterilevetid du kan forvente.

Bedre kamera

Som sædvanlig er der også forbedringer på kameraerne på telefonerne – både på hard- og software. Både iPhone 16 og 16 Pro får den nye kamera knap der aktiverer kameraet. Knappen kan derudover også bruges til at optage video ved at holde knappen nede når kameraet er startet. Knappen opfatter også touch så du eksempelvis zoome ud og ind. Trykker man to gange får man en lille menu hvor man kan vælge imellem forskellige funktioner. Mange 3. parts apps vil også implementere brugen af den nye knap.

iPhone 16 får nu autofokus på ultravidvinklen, og der er også blevet mulighed for makrofotografi. Men det er iPhone 16 Pro der får allermest i den nye version; her er en ny processor, der arbejder sammen med 48 megapixel kameraet. Der er også en 48 megapixel Ultra vidvinkel – så du kan virkelig få ekstreme detaljer på både makro og zoomede billeder.

Der er også nye funktioner på lyd når brugeren optager video – blandt andet kan telefonen nu separere lyden i video så man ikke får lyd fra folk der er uden for billedet med, blandt andet på grund af nye mikrofoner.

https://www.youtube.com/watch?v=GDlkCkcIqTs

Priser og tilgængelighed

Vi har nu de danske priser på de nye iPhones. De kan forudbestilles fra på fredag og lander i butikkerne den 20. september.

iPhone 16 starter fra 7.499 kroner (128 GB)

iPhone 16 Plus starter fra 8.499 kroner (128 GB)

iPhone 16 Pro starter fra 9.499 kroner (128 GB)

iPhone 16 Pro Max starter fra 11.499 kroner (256 GB)

iPhone 16 serien ser dagens lys i Cupertino